KIRJALLINEN KYSYMYS E-3328/01

esittäjä(t): Monica Frassoni (Verts/ALE) komissiolle

(30. marraskuuta 2001)

Aihe: Laiturin ja huvivenesataman rakentaminen yhteisön tärkeänä pitämälle Basso Gardan alueelle

Castelnuovo del Gardan kunta (Verona) on hyväksynyt lopulliset suunnitelmat venelaiturin rakentamiseksi Navigarda-yhtiötä varten Ronchin paikkakunnalle (ks. kunnallinen päätös n:o 19, 3.2.2000)(1). Kyseinen rannikko kuuluu yhteisön tärkeänä pitämään Basso Gardan alueeseen (IT3210018). Hankkeelle ei ole tehty ympäristövaikutusten arviointia. Kuten kysymyksessä E-2653/00(2) todettiin, kyseinen laituri palvelisi ainoastaan Gardaland S.p.A. -huvipuiston asiakkaita, joten hanketta voidaan käytännössä pitää huvipuiston laajennustyönä.

Yhteisön tärkeänä pitämään Basso Gardan alueeseen liittyy myös huvivenesataman rakentamista koskeva hanke Pioppin turistialueelle Peschiera del Gardan kuntaan (Verona). Kunta on hyväksynyt sopimuksen Nautica Pioppi s.r.l. -yhtiön esittämän suunnitelman toteuttamisesta kokonaisuudessaan (ks. kunnallinen päätös n:o 99, 18.12.2000)(3). Hankkeeseen kuuluu satama moottoriveneitä varten, pysäköintialue ja uusi uimaranta, ja sen myötä aiotaan tuhota kaislikkoinen rantavyöhyke, joka on yksi tärkeimmistä syistä siihen, että alue on luokiteltu yhteisön tärkeänä pitämäksi alueeksi. Basso Gardan alueen tärkeä merkitys matkailun kannalta on vähentänyt huomattavasti sellaisten rantavyöhykkeiden määrää, jotka ovat vielä olleet kelvollisessa luonnontilassa. Huvivenesatamien rakentamisesta aiheutuvalla moottoriveneliikenteen kasvulla on vakavia vaikutuksia siihen järven osaan, joka kuuluu yhteisön tärkeänä pitämään alueeseen (750 hehtaaria, josta suurin osa muodostuu järvestä), ja kyseisellä järven alueella on mutaisia matalikkoja, joissa hapettuminen on hidasta. Jo yksistään Peschieran kunnassa on neljä huvivenesatamaa (Fornaci, Bergamini, Cappuccini ja Nuovo).

1. Katsooko komissio, että Ronchiin suunniteltua laituria tulisi pitää Gardaland-huvipuiston laajennustyönä ja että sille pitäisi näin ollen tehdä ympäristövaikutusten arviointi direktiivin 97/11/EY(4) mukaisesti? Katsooko komissio, että edellä mainitulle hankkeelle pitäisi tehdä direktiivin 92/43/ETY(5) mukainen vaikutusten arviointi?

2. Katsooko komissio, että myös Pioppin huvivenesatamahankkeelle pitäisi tehdä ympäristövaikutusten arviointi direktiivien 92/43/ETY ja 97/11/EY mukaisesti?

(1) Päätös, joka liittyy uuden laiturin rakentamista Ronchiin koskevaan tarjouspyyntöön. Liitteenä myös rakennuslautakunnan myöntämät luvat.

(2) EYVL C 136 E, 8.5.2001, s. 68.

(3) Päätös, joka liittyy sopimuksen ja Pioppin alueen kohentamista koskevan ohjelman hyväksymiseen.

(4) EYVL L 73, 14.3.1997, s. 5.

(5) EYVL L 206, 22.7.1992, s. 7.

Margot Wallströmin komission puolesta antama vastaus

(14. tammikuuta 2002)

Hanke venelaiturin rakentamiseksi Gardajärven rannalla sijaitsevalle Ronchin paikkakunnalle ei kuulu mihinkään hankeluokista, jotka mainitaan tiettyjen julkisten ja yksityisten hankkeiden ympäristövaikutusten arvioinnista 27. kesäkuuta 1985 annetun neuvoston direktiivin 85/337/ETY(1) tai sen muuttamisesta 3. maaliskuuta 1997 annetun neuvoston direktiivin 97/11/EY liitteissä. Sen vuoksi hanke ei kuulu direktiivin soveltamisalaan.

Mikäli hanketta venelaiturin rakentamiseksi Ronchiin on pidettävä Gardaland-huvipuiston laajennustyönä ja mikäli laajennustyön katsotaan todennäköisesti vahingoittavan ympäristöä huomattavasti, hankkeen voitaisiin katsoa kuuluvan direktiivillä 97/11/EY muutetun direktiivin 85/337/ETY liitteen II luokkaan 13. Parlamentin jäsenen esittämien tietojen perusteella ei kuitenkaan voida katsoa, että venelaiturin rakentaminen todennäköisesti vahingoittaisi ympäristöä huomattavasti. Parlamentin jäsenen liitteenä toimittamista asiakirjoista (Deliberazione della Giunta comunale di Castelnuovo del Garda Verona, Affidamento incarico professionale per la costruzione del nuovo pontile in località Ronchi, progettazione definitiva-esecutiva, päivätty 3. helmikuuta 2000, mukaan luettuna Convenzione per conferimento incarico) ei myöskään käy ilmi, että hankkeen ja Gardaland-huvipuiston välillä olisi jokin yhteys.

Komissio katsoo, että muun muassa Pioppin (Peschiera del Garda Verona) huvivenesataman rakentamista koskevan sopimusohjelman ohjelmat ja suunnitelmat eivät kuulu direktiivin 85/337/ETY tai sen muuttamisesta annetun direktiivin 97/11/EY soveltamisalaan. Parlamentin jäsenen antamien tietojen perusteella ei voida tällä hetkellä päätellä, että myönnettäessä Pioppin sataman rakentamishankkeelle rakennuslupa direktiivin 85/337/ETY tai sen muuttamisesta annetun direktiivin 97/11/EY nojalla ei olisi noudatettu ympäristövaikutusten arviointia koskevan direktiivin velvoitteita.

Ainakaan ei voida katsoa, että ympäristövaikutusten arviointia koskevaa yhteisön lainsäädäntöä olisi rikottu satamahankkeissa, joihin sovelletaan Italian lainsäädäntöä (Regione Veneto, Legge Regionale 26 marzo 1999 no 10 Disciplina dei contenuti e delle procedure di valutazione d'impatto ambientale modificata da Lagge Regionale 27 dicembre 2000 no 24). Huvivenesatamahankkeet kuuluvat muutetun direktiivin 85/337/ETY liitteessä II tarkoitettuun luokkaan 116 Direktiivin 4 artiklan 2 kohdassa säädetään, että jollei direktiivin 2 artiklan 3 kohdassa säädetystä muuta johdu, jäsenvaltioiden on määriteltävä liitteessä II mainittujen hankkeiden osalta: a) tapauskohtaisesti selvittämällä, tai b) jäsenvaltioiden asettamien raja-arvojen tai valintaperusteiden avulla, onko hanke arvioitava 510 artiklan mukaisesti. Jäsenvaltiot voivat päättää sekä a että b kohdassa mainittujen menettelyjen soveltamisesta. Italian lainsäädännön mukaan alueet vastaavat ympäristövaikutusten arviointia koskevan lainsäädännön soveltamisesta huvivenesatamahankkeisiin. Regione Veneton (Veneton alueen) lain (Legge Regionale 26 marzo 1999 no 10) mukaan, sellaisena kuin se on muutettuna, sellaisten huvivenesatamien ympäristövaikutukset on aina arvioitava, joissa on yli 500 metriä pitkiä laitureita tai joiden vesiala on yli 10 hehtaaria tai joiden maa-ala on yli viisi hehtaaria, ja sataman koosta riippumatta on selvitettävä, onko sataman ympäristövaikutukset arvioitava. Muutetun direktiivin 85/337/ETY liitteen III vaatimukset on saatettu osaksi kansallista lainsäädäntöä. Mikäli kansallinen lainsäädäntö on yhdenmukainen yhteisön lainsäädännön kanssa eikä ole annettu todisteita siitä, että säädöksiä aiotaan rikkoa jossain tietyssä tapauksessa, komissio katsoo, ettei sillä ole perusteita puuttua asiaan. Jollei tietyssä tapauksissa selvästi osoiteta, että toimivaltaiset viranomaiset eivät aio soveltaa tai eivät ole soveltaneet olemassa olevia säädöksiä tietyn hankkeen yhteydessä, komission on katsottava, että lakia ei ole rikottu.

Koska edellä esitetyn perusteella näyttää siltä, että näissä nimenomaisissa tapauksissa ympäristövaikutusten arviointia koskevan direktiivin soveltamista koskevalle valitukselle ei ole erityisiä perusteita, ei voida todeta tällä hetkellä, että direktiiviä olisi rikottu.

Myös luontotyyppien sekä luonnonvaraisen eläimistön ja kasviston suojelusta 21. toukokuuta 1992 annetun neuvoston direktiivin 92/43/ETY(2) soveltamisessa on esitetty olevan ongelmia Ronchin venelaiturin rakennushankkeen ja Pioppin huvivenesataman sopimusohjelman yhteydessä.

Molemmat hankkeet aiotaan toteuttaa Basso Gardan alueella, jota on ehdotettu direktiivin 92/43/ETY perusteella yhteisön tärkeänä pitämäksi alueeksi (IT32100018). Parlamentin jäsenen antamien tietojen mukaan Pioppin huvivenesatamahankkeen katsotaan vaikuttavan huomattavasti alueen kaislikkoiseen rantavyöhykkeeseen (foreste ripariali a canneto). Aluetta on ehdotettu yhteisön tärkeänä pitämäksi alueeksi muun muassa juuri kyseisen rantavyöhykkeen takia.

Direktiivin 92/43/ETY 6 artiklassa säädetään erityisten suojelutoimien alueita koskevista suojeluvaatimuksista: kaikki suunnitelmat tai hankkeet, jotka saattavat vaikuttaa erityisten suojelutoimien alueisiin merkittävästi joko erikseen tai yhdessä muiden suunnitelmien tai hankkeiden kanssa, on arvioitava asianmukaisesti sen kannalta, miten ne vaikuttavat alueen suojelutavoitteisiin (valutazione d'incidenza). Näitä vaatimuksia sovelletaan direktiivin 92/43/ETY 4 artiklan 5 kohdan nojalla myös yhteisön tärkeänä pitämiin alueisiin, jos ne on hyväksytty 4 artiklan 2 kohdassa säädettyä menettelyä noudattaen luettelon perusteella, joka sisältää yhteisön tärkeänä pitämiksi ehdotetut alueet. Erityisten suojelutoimien alueita ei ole vielä nimetty eikä luetteloa yhteisön tärkeänä pitämiksi ehdotetuista alueista hyväksytty. Yhteisön tärkeänä pitämiksi ehdotettujen alueiden osalta jäsenvaltioiden on kuitenkin noudatettava tiettyjä velvollisuuksia sen takaamiseksi, ettei direktiivin tavoitteita vaaranneta, etenkin jos alueella esiintyy ensisijaisesti suojeltavia luontotyyppejä ja lajeja. Vaikka yhteisön hyväksymää luetteloa ei vielä olekaan, jäsenvaltioita neuvotaan vähintään olemaan ryhtymättä toimiin, jotka voivat aiheuttaa ehdotetun alueen tilan huonontumista.

Tässä nimenomaisessa tapauksessa yhteisön tärkeänä pitämäksi ehdotetulla Basso Gardan alueella ei esiinny ensisijaisesti suojeltavia luontotyyppejä tai lajeja. Kaislikkoja ei mainita aluetta koskevassa Natura 2000 -lomakkeessa, joten ei voida väittää, että ne olisivat olleet yksi tärkeimmistä perusteista aluetta ehdotettaessa. Hankkeesta kaislikolle aiheutuvien vaikutusten lisäksi mitään muita vaikutuksia alueen luontotyypeille tai lajeille ei ole esitetty.

Kun otetaan huomioon edellä mainittu yhteisön tärkeänä pitämäksi ehdotettuja alueita koskeva voimassa oleva lainsäädäntö ja parlamentin jäsenen antamat tiedot sekä mainittujen hankkeiden alueen luontotyypeille ja lajeille aiheuttamia vaikutuksia koskevien tietojen puutteellisuus tässä vaiheessa, yhteisön tärkeänä pitämäksi ehdotetun Basso Gardan alueen (IT32100018) tilan ei voida olettaa huonontuvan eikä myöskään voida todeta, että direktiiviä 92/43/ETY olisi rikottu.

(1) EYVL L 175, 5.7.1985.

(2) EYVL L 206, 22.7.1992.